钦定古今图书集成/明伦汇编/氏族典/第488卷 > 谢汝仪
## 钦定古今图书集成/明伦汇编/氏族典/第488卷 > 谢汝仪

按《万姓统谱》：“汝仪，字国正，鄞人。登正德甲戌进士，授
馀干知县，擢监察御史。首疏安庆指挥崔文、进贤知
县刘源清之功，劾外戚陈万年、宦官王堂、时春及奸
党何明等罪状，直声大著。上疏乞宽假议礼诸臣，请
诛巨珰谷大用等。首触忌讳，人为凛凛。升按察佥事，
备兵岭东，进巡海副使。奏设诏安县安边馆，立墩台”，
蓄番兵，为一方保障。升云南参政，迁江西按察使，便
道归省。适祖母疾卒，汝仪过于哀毁，遂没。汝仪平生
峻整，终日兢兢自持，未尝轻有语笑。至道义孚契，即
胶结不解，众中默默若无所臧否。及遇大事，临大患，
壁立万仞，毅然不可犯。比死，竟不能偿宿逋。家无以
为养，知与不知咸为之痛悼云。